SKRIFTLIG FORESPØRGSEL E-1340/00

af Alexander de Roo (Verts/ALE) til Kommissionen

(4. maj 2000)

Om: Beskyttelse af levesteder på Malta

Er Kommissionen klar over, at der på Malta er planer om at omdanne et stort område med landbrugsjord nedenfor Verdala-hotellet til en golfbane?

Ved Kommissionen, at tre reptilarter (Chalcides ocellatus, Elaphe situla og Coluber viridiflavus) og en amfibieart (Discoglossus pictus), som findes på denne landbrugsjord, skal beskyttes i henhold til EU's direktiv om bevaring af naturtyper samt vilde dyr og planter?

Er Kommissionen villig til at anmode myndighederne på Malta om at forelægge fuldstændige oplysninger om lokaliseringen og hyppigheden af de forskellige arter, der er omhandlet af EU's direktiv om bevaring af naturtyper samt vilde dyr og planter, og som findes på Malta?

Er Kommissionen rede til at undersøge, om specifikke maltesiske arter (som f.eks. Podarcis filfolensis maltensis) bør tilføjes den eksisterende liste over naturryper med henblik på at sikre deres beskyttelse?

Mener Kommissionen, at de maltesiske myndigheder så hurtigt som muligt bør udpege levesteder, således at alle disse arter kan nyde fuld beskyttelse fra og med den dag, Malta tiltræder EU?

Svar afgivet på Kommissionens vegne af Günter Verheugen

(19. juni 2000)

Kommissionen råder ikke over enkelthederne i det maltesiske projekt om at omdanne landbrugsland til en golfbane.

De tre krybdyrarter og den ene amfibieart, der er konstateret i landbrugsområdet neden for Verdala Hotel, er opført på listerne i bilagene til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1) (habitat-direktivet). Eftersom arten Elaphe situla er opført i bilag II til habitat-direktivet, er de maltesiske myndigheder forpligtet til at foreslå levesteder af fællesskabsbetydning og følgelig udpege særlige bevaringsområder (f.eks. Natura 2000-områder) for disse arter i forbindelse med tiltrædelse af Unionen. De tre andre arter er nævnt i habitat-direktivets bilag IV, og de er derfor ved landets tiltrædelse af EU underlagt visse krav om artsbeskyttelse, i henhold til nævnte direktivs artikel 12.

For så vidt angår ansøgerlandenes politik vedrørende beskyttelse af levesteder (herunder Maltas politik), er de alle underkastet det princip, der er nedfældet i Agenda 2000, og som går ud på, at alle nye investeringer skal være i overensstemmelse med gældende fællesskabsret. Dette princip indgår i Unionens forhandlingsposition ved åbningen af miljøkapitlet med de seks Luxembourg-lande, som Rådet gav sin tilslutning til den 7. december 1999.

Dette indebærer, at ovennævnte golfbaneprojekt skal underkastes en procedure til vurdering af indvirkningen på miljøet (vvm), i lighed med den, der er indført i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(2), som ændret ved direktiv 97/11/EF af 3. marts 1997(3). Eftersom et projekt af denne art omfattes af direktivets bilag II, er det op til Maltas myndigheder ved hjælp af den i artikel 4 beskrevne screeningsprocedure at afgøre, om der er behov for en formel vvm. De maltesiske myndigheder bør også tage omhyggeligt hensyn til de procedurer for overholdelse af kravene til beskyttelse, der er beskrevet i habitat-direktivet, især i direktivets artikel 6, der vedrører de levesteder, der er berettigede til at indgå i Natura 2000. Det er de maltesiske miljøinstansers ansvar, at der foretages en sådan vurdering.

Inden for rammerne af førtiltrædelsesprocessen anmoder Kommissionen regelmæssigt Malta om oplysninger om, hvilke fremskridt landet gør inden for de forskellige områder, som Fællesskabets regelværk omfatter. For så vidt angår naturbeskyttelse er Malta for tiden ved at udarbejde lister over levesteder. med henblik på at forberede tilslutningen til netværket Natura 2000 har landet allerede indsamlet en stor mængde data om placeringen af levesteder og hyppigheden af de forskellige arter, der er opført i bilagene til habitat-direktivet. Ved Maltas tiltrædelse skal landet fremlægge en liste over de levesteder, der er foreslået i habitat-direktivet, og som er udpeget i henhold til Rådets direktiv 79/409/EØF af 2. april 1979 om beskyttelse af vilde fugle(4), det såkaldte fugledirektiv. For alle disse levesteders vedkommende skal Malta fremlægge detaljerede biologiske oplysninger (herunder data om levested og population vedrørende alle arter af fællesskabsinteresse), under anvendelse af Natura 2000 standardformularen.

Kommissionen har allerede anmodet de maltesiske myndigheder om at foreslå de arter og levesteder (støttet af videnskabelige oplysninger), som landet gerne ser indføjet i bilagene til habitat- og fugledirektiverne. Disse forslag vil blive vurderet og drøftet sammen med medlemsstaterne.

(1) EFT L 206 af 22.7.1992.

(2) EFT L 175 af 5.7.1985.

(3) EFT L 73 af 14.3.1997.

(4) EFT L 103 af 25.4.1979.